Mirjalol Qosimov: “Maydonda ikkinchi Qosimov yo‘q edi”

O‘zbekiston milliy terma jamoasi bosh murabbiyi Mirjalol Qosimov Ozarbayjon bilan bo‘lib o‘tgan o‘yindan so‘ng, o‘z fikrlari bilan o‘rtoqlashdi, deb ma’lum qildi “Olamsport”.

“Biz uchun har bir o‘yin muhim sanaladi. Bugun namlik yuqori edi va bu futbolchilarning yugurishiga qiyinchilik tug‘dirdi. O‘yin yakuniga kelib, shogirdlarim charchab qoldi. O‘yinda gol urish uchun vaziyatlar yuzaga keldi. Ammo uni hal etishda shoshma-shosharlikka yo‘l qo‘ydik. Sentabrda bizni Osiyo o‘yinlari kutib turibdi”, — deb qayd etdi Mirjalol Qosimov.

Savol: O‘yindan oldin siz Ozarbayjon tarkibida texnik jihatdan kuchli futbolchilar jamlangan deb aytgan edingiz. Endi ham bu fikringizni bildira olasizmi?
Javob: Ha. Texnik jihatdan kuchli futbolchilar ko‘p jamoangizda. To‘g‘ri, bugun ko‘p narsa o‘xshamadi. Lekin bu o‘rtoqlik o‘yini-ku. Bugun biz o‘zimizning maydonimizda o‘ynagandek bo‘ldik. O‘zbekistondan kelgan muxlislar bizni chiroyli tarzda qo‘llab-quvvatlab turdi.

Savol: Ozarbayjon tarkibida ko‘plab legionerlar bor edi. Nimaga sizning jamoangizda legionerlar yo‘q?
Javob: Bugun biz legionerlarsiz o‘ynadik. Ular ayni paytda o‘z chempionatlarida ishtirok etmoqda.
Savol: Sizni futbolchilarni tanlashda ko‘p tanqid qilishdi. Bugun O‘zbekiston ikkinchi tarkibi bilan o‘ynadi, desak bo‘ladimi?
Javob: Ha, bizni mundialga yo‘l ololmaganimizdan so‘ng tanqid qilishdi. Hozir tarkibimizda yoshartirish ishlari olib borilmoqda. Yangi futbolchilar jalb etilmoqda. Keyingi mundialda ko‘plab futbolchilarimizning yoshi o‘tib qoladi. Shuning uchun ko‘proq yoshlarni jalb etmoqdaman. Biz bugun bilan emas, ertani o‘ylab ishlayapmiz.

Savol: Bugun har ikkala jamoalarning deyarli ikkinchi tarkibi o‘ynadi. Lekin maydonda zerikarli futbol bo‘ldi. Osiyo chempionati shu qadar kuchsizmi?
Javob: Osiyo o‘yinlarida 1991—1993-yillarda tug‘ilgan futbolchilar qatnashadi. Shu bois, biz yangi jamoani shakllantiryapmiz va Osiyo o‘yinlariga tayyorgarlik ko‘ryapmiz.

Savol: Bugungi o‘yinda Ozarbayjon chempionatining eng kuchli hujumchilari to‘p surdi. Shularning orasidan siz bilan birga to‘p surgan Nazim Suleymanovga hech bo‘lmasa 30 foiz o‘xshaydigan hujumchilarni ko‘rdingizmi?
Javob: Bugun maydonda ikkinchi Nazim yo‘q edi. Shuningdek, ikkinchi Mirjalol Qosimov ham yo‘q edi. Nazim Suleymanov bilan birga o‘ynaganimizdan xursandman. Ayni paytda texnik jihatdan kuchliroq futbolchilar jamlangan. Lekin Nazim boshqacha futbolchi edi. U o‘yinning “nozik” taraflarini his etib o‘ynardi.